**सामुदायिक विज्ञान पाठ्यक्रम नवीनीकरण पर राष्ट्रीय वेबीनार**

**उदयपुर 22 अप्रैल सामुदायिक एवं व्यावहारिक विज्ञान महाविद्यालय, महाराणा प्रताप कृषि एवं प्रौद्योगिकी विश्वविद्यालय में राष्ट्रीय शिक्षा नीति 2020 के अनुसार सामुदायिक विज्ञान शिक्षा पाठ्यक्रम नवीनीकरण पर एक दिवसीय राष्ट्रीय वेबिनार का आयोजन किया गया। डॉ नरेंद्र सिंह राठौड़, कुलपति, महाराणा प्रताप कृषि एवं प्रौद्योगिकी विश्वविद्यालय, उदयपुर ने अपने संदेश में कहा कि नई शिक्षा नीति के अनुरूप पाठ्यक्रम में बदलाव अत्यंत आवश्यक है तथा इस हेतु राष्ट्रीय स्तर पर मंथन की महती आवश्यकता है जिससे पाठ्यक्रम को बहुपयोगी एवं रोजगार परक बनाया जा सके।**

**आई. सी. ए. आर. द्वारा सामुदायिक विज्ञान के स्नातक पाठ्यक्रम को नई शिक्षा नीति 2020 के अनुसार आवश्यक बदलाव के लिए राष्ट्रीय स्तर पर गठित छठी डीन्स कमेटी की कन्वेनर डॉ मीनू श्रीवास्तव, अधिष्ठाता, सामुदायिक एवं व्यावहारिक विज्ञान महाविद्यालय, उदयपुर ने प्रारंभ में प्रतिभागियों एवं मुख्य वक्ताओं का स्वागत करते हुए नए पाठ्यक्रम के क्रियान्वयन की रणनीति के बारे में विस्तार से अवगत कराया।**

**वर्तमान में स्नातक स्तर पर चार वर्षीय बीएस.सी (ऑनर्स) सामुदायिक विज्ञान डिग्री प्रोग्राम के प्रथम वर्ष में कौशल विकास हेतु विभिन्न व्यावसायिक कोर्स का चयन व सम्बंधित औद्योगिक/ इकाइयों में प्रशिक्षण उपरांत उनको प्रथम वर्ष के अंत में डिग्री प्रोग्राम छोड़ने पर सम्बंधित विषय में सर्टिफिकेट प्रदान किया जा सके। इसी तरह दूसरे वर्ष के अंत में नई शिक्षा नीति अनुसार डिप्लोमा देने के प्रावधान हेतु सम्बंधित विषय में एडवांस कोर्स का समावेश करना आवश्यक है।**

**वेबीनार की मुख्य वक्ता डॉ जतिंदर किश्तवारिया, पूर्व निदेशक, केंद्रीय कृषिरत महिला संस्थान, भुवनेश्वर ने सामुदायिक विज्ञान शिक्षा में तकनीकी कौशल आधारित व्यावसायिक पाठ्यक्रमों की जानकारी दी। उन्होंने विभिन्न स्तरों पर सर्टिफिकेट, डिप्लोमा, डिग्री पाठ्यक्रम हेतु नवीन विषयों के समावेश पर विस्तृत चर्चा की। दूसरी मुख्य वक्ता डॉक्टर शारदा देवी, पूर्व अधिष्ठाता, सामुदायिक विज्ञान महाविद्यालय, हैदराबाद ने सामुदायिक विज्ञान के विभिन्न विषयों में वांछित परिवर्तन पर सुझाव दिए तथा वर्तमान पाठ्यक्रम में मल्टीपल एंट्री एग्जिट हेतु संभावनाओं एवम समुदाय विज्ञान शिक्षा के विभिन्न विषयो से विद्यार्थियों में कौशल एव नेतृत्व क्षमता का विकास एव संभावित रोजगार के अवसर पर विस्तृत जानकारी दी।**

**इस राष्ट्रीय वेबिनार में देशभर के विभिन्न कृषि विश्विद्यालयों में संचालित सामुदायिक विज्ञान महाविद्यालयों से 102 वैज्ञानिको एव विद्यार्थियों ने उत्साहपूर्वक भाग लिया। वेबिनार के आयोजक प्रो धृति सोलंकी , प्रो राजश्री उपाध्याय एवं प्रो रेनू मोगरा थे। कार्यक्रम का संचालन डॉ विशाखा शर्मा एवं पायल तलेसरा ने किया। अंत में प्रो रेनू मोगरा ने आभार व्यक्त किया।**